Aalborg Pirates vandt i sidste måned det danske mesterskab i ishockey for første gang siden 1981. Dermed kvalificerede den nordjyske klub sig til næste sæsons udgave af den store europæiske klubturnering Champions Hockey League. Onsdag fik piraterne sat navn på deres modstandere i gruppespillet, da der blev trukket lod ved et stort arrangement i København, som i øjeblikket er en værtsbyerne for VM i ishockey. Aalborg Pirates var placeret i fjerde seedningslag, og ganske som ventet betød det, at nordjyderne fik en svær lodtrækning. Aalborgenserne skal op imod tre stærke klubber i gruppespillet, hvor de to bedste hold spiller sig videre til knockoutfasen. Pirates blev trukket op af bowlen som det første hold af alle, og herefter fik holdet løbende selskab i Gruppe A. Aalborg skal møde svenske Frölunda Indians, østrigske Vienna Capitals og schweiziske ZSC Lions. Møder dobbelte CHL-vindere Göteborg-klubben Frölunda vandt Champions Hockey League i både 2016 og 2017, så det er et særdeles stærkt hold, Aalborg møder i det, der nærmest må betegnes som et lokalopgør i europæisk klubishockey. ZSC Lions er forsvarende schweiziske mestre og har traditionelt et stærkt mandskab med flere schweiziske landsholdsspillere og dygtige udlændinge. Vienna Capitals ser på papiret ud til at være det hold, Aalborg har størst chance for at få point imod. Alle hold møder hinanden hjemme og ude i gruppespillet. Der er i alt 32 hold med i Champions Hockey League, som begynder i august. Tidligere har Esbjerg Energy og SønderjyskE repræsenteret Danmark i Champions Hockey League.

Referat:
De danske ishockeymestre fra Aalborg Pirates fandt onsdag ud af, hvem de skal møde i gruppespillet i næste sæsons Champions Hockey League.